རྩ་བ་མ་བསགས་པ་རྣམས་ཀྱིས་ཐོས་ན་ལོག་པའི་རྒྱུར་འགྱུར་བ་སྲིད་པའི་ཕྱིར། གཉིས་པ་ལ། དངོས་དང་། དེ་ལྟར་བཞུགས་དགོས་པའི་རྒྱུ་མཚན་ནོ། །དང་པོ་ནི། རྒྱལ་བ་མཆོག་གི་སྤྲུལ་པའི་སྐུ་ཆོས་ཅན། འཇིག་རྟེན་མཐའ་དག་མཆོག་ཏུ་རབ་ཏུ་ཞི་བ། སངས་རྒྱས་སུ་འགྲོ་བ་མ་ཡིན་ཞིང་སྟེ། སངས་མ་རྒྱས་ཀྱི་བར་དུ་དང་། ནམ་མཁའ་རྣམ་པར་འཇིག་པར་གྱུར་པ་དེ་སྲིད་དུ་ཁྱོད་ལ་རབ་ཏུ་ཞི་བར་འགྱུར་བ་སྟེ། མྱ་ངན་ལས་འདའ་བ་གང་ལ་མངའ་བ་སྟེ། ཤེས་རབ་ཀྱི་ཕ་རོལ་ཏུ་ཕྱིན་པའི་ཡུམ་གྱིས་བསྐྱེད་ནས་ཐུགས་རྗེའི་མ་མ་ཡིས་བསྐྱེད་བསྲིངས་པས། ནམ་མཁའ་མ་ཞིག་གི་བར་དུ་མྱ་ངན་ལས་མི་འདའ་བའི་ཚུལ་ལུགས་དེ་བྱེད་པ་ཡིན་པའི་ཕྱིར། གཉིས་པ་ལ། རྒྱུ་མཚན་གཉིས་ལས། དང་པོ་ནི། མགོན་པོ་མཆོག་གི་སྤྲུལ་པའི་སྐུ་ཆོས་ཅན། མཆོག་ཏུ་རབ་ཏུ་ཞི་བ་ཕྱོགས་གཅིག་པར་གཤེགས་པར་གྱུར་པ་མ་ལགས་ཏེ། གཏི་མུག་གི་སྐྱོན་གྱིས་ཁ་ཟས་དུག་བཅས་ཟ་བའི་འཇིག་རྟེན་ཏེ། འདོད་ཡོན་ལྔ་ལ་མངོན་པར་ཞེན་པའི་སྐྱེ་བོ། བཅོམ་ལྡན་འདས་ཉིད་ཀྱི་ནང་མི་སྟེ་ཐུགས་རྗེས་བདག་གིར་བྱས་པ་དེ་ལ། ཁྱོད་ཐུགས་བརྩེ་བ་ཇི་ལྟ་བ་དེ་ལྟར་དུ་དུག་ཟོས་པའི་བུ་ལ་མ་ཡིས་སྡུག་བསྔལ་བ་མ་ཡིན་པ་དེ་བས་ནའོ། །རྒྱུ་མཚན་གཉིས་པ་ནི། བཅོམ་ལྡན་འདས་མཆོག་གི་སྤྲུལ་པའི་སྐུ་ལ་ཁྱོད་ལ་ནི། ངེས་པའི་དོན་ལ་མྱ་ངན་ལས་འདའ་བ་མི་མངའ་སྟེ། ཐུགས་རྗེའི་དབང་གིས་ཁྱོད་ཐུགས་ཞི་བ་ཕྱོགས་གཅིག་པ་ལས་བཟློག་པས་སོ། །རྒྱལ་བ་ཆོས་ཅན། འཇིག་རྟེན་ཐུགས་རྗེའི་ཡུལ་དུ་རབ་ཏུ་དྭང་བའི་རྒྱུ་མཚན་ཡོད་དེ། གང་གི་ཕྱིར་ན། མི་མཁས་པ་དངོས་པོར་མངོན་པར་ཞེན་པའི་བློ་ཅན་ལས་འབྲས་ལ་ཡིད་ཆེས་པས་ནི། ལྷ་དང་མིར་སྐྱེས་ནས། སྐྱེ་བའི་གནས་སྐབས་ཀྱི་སྡུག་བསྔལ་དང་། འཇིག་པ་འཆི་བའི་གནས་སྐབས་ཀྱི་སྡུག་བསྔལ་དང་། སྡུག་པ་དང་བྲལ་བ་དང་། མི་སྡུག་པ་དང་ཕྲད་པས་བསྐྱེད་པའི་སྡུག་བསྔལ་མྱོང་བ་དང་། མི་མཁས་དངོས་པོ་མེད་པར་ཞེན་པའི་བློ་ཅན་ལོག་པར་ལྟ་བ་དང་ལྡན་པས་དམྱལ་བ་ལ་སོགས་སྡིག་ཅན་གྱི་འགྲོ་བ་ཐོབ་ནས། གོང་དུ་བཤད་པའི་སྡུག་བསྔལ་ཡང་མྱོང་བར་འགྱུར་བ་དེའི་ཕྱིར། གཉིས་པ་བཤད་པ་མཐར་ཕྱིན་པའི་བྱ་བ་ལ། བསྟན་བཅོས་ཇི་ལྟར་བརྩམས་པའི་ཚུལ་དང་། བརྩམས་པའི་དགེ་བ་བྱང་ཆུབ་ཏུ་བསྔོ་བའོ། །དང་པོ་ལ་ཀླུ་སྒྲུབ་ཀྱི་གཞུང་བཞིན་བརྩམས་པས་རང་བཟོ་མེད་ཅིང་། གཞུང་ལུགས་གཞན་ལས་ལུགས་འདི་མི་འབྱུང་བར་བསྟན། སེམས་ཙམ་གྱི་གཞུང་ལས་དེ་ཁོ་ན་ཉིད་དུ་བཤད་པ། དེ་དངོས་པོར་སྨྲ་བའི་ལུགས་སུ་བསྟན་པའོ། །དང་པོ་ལ། རང་བཟོ་མེད་པར་བསྟན། ལུགས་འདི་གཞུང་གཞན་ལས་མི་འབྱུང་བར་བསྟན། དང་པོ་ནི། བསྟན་བཅོས་དབུ་མ་ལ་འཇུག་པའི་ལུགས་འདི་ཆོས་ཅན། རང་བཟོ་མཛད་པ་མ་ཡིན་ཏེ། ཁྱོད་རྩོམ་པ་པོ་དགེ་སློང་ཟླ་བ་གྲགས་པ་ཡིས། ཀླུ་སྒྲུབ་ཀྱིས་མཛད་པའི་དབུ་མའི་བསྟན་བཅོས་ལས་བཏུས་ནས། ཀླུ་སྒྲུབ་ཀྱི་ལུང་ཇི་ལྟ་བ་བཞིན་དང་། མན་ངག་ནི་ཇི་ལྟ་བ་བཞིན་བརྗོད་པ་ཡིན་པའི་ཕྱིར། གཉིས་པ་ནི། བསྟན་བཅོས་འདི་ལྟར་བཤད་པའི་བདེན་གཉིས་ཀྱི་ཆ་འགའ་ཞིག་སེམས་ཙམ་གྱི་བསྟན་བཅོས་སོགས་ནས་ཀྱང་འབྱུང་ངམ་ཞེ་ན། བསྟན་བཅོས་འདིར་འབྱུང་བའི་ལུགས་གང་བརྒལ་ལན་དང་བཅས་པར་བསྙད་པ་འདི་དག་ཀྱང་ཆོས་ཅན། མདོ་སྡེ་པ་སོགས་ཀྱི་བསྟན་བཅོས་ན་མེད་ཅེས་མཁས་པ་རྣམས་ཀྱིས་ངེས་པར་མཛད་དགོས་ཏེ། ཀླུ་སྒྲུབ་ཀྱི་དབུ་མའི་བསྟན་བཅོས་འདི་ལས་གཞན་ན། སྟོང་པ་ཉིད་ཅེས་བྱ་བའི་ཆོས་འདི་ཇི་ལྟར་མེད་པ་དེ་བཞིན་ནོ་སྟེ་དེ་དང་མཚུངས་པའི་ཕྱིར། འདིར་འགྲེལ་པར། མདོ་སྡེ་པ་རྣམས་ཀྱི་ལུགས་གང་ཟག་གི་དོན་དམ་པར་སྨྲ་བ་དེ་ཉིད་དབུ་མ་པ་རྣམས་ཀྱི་ཀུན་རྫོབ་ཏུ་འདོད་དོ་ཞེས་སྨྲས་པ་གང་ཡིན་པ་དེ་ནི། དབུ་མའི་དེ་ཁོ་ན་ཉིད་མངོན་པར་མི་ཤེས་པ་ཁོ་ནས་སྨྲས་པ་ཡིན་ནོ། །གང་དག་བྱེ་བྲག་ཏུ་སྨྲ་བ་རྣམས་ཀྱིས་དོན་དམ་པར་སྨྲས་པ་དེ་དབུ་མ་པ་རྣམས་ཀྱི་ཀུན་རྫོབ་ཡིན་ནོ་སྙམ་དུ་སེམས་པ་དེ་དག་གིས་ཀྱང་བསྟན་བཅོས་འདི་དོན་གྱི་དེ་ཁོ་ན་ཉིད་ཡོངས་སུ་མ་ཤེས་པ་ཁོ་ན་སྟེ། འདི་ལྟར་འཇིག་རྟེན་ལས་འདས་པའི་ཆོས་ནི་འཇིག་རྟེན་པའི་ཆོས་དང་མཚུངས་པར་མི་རིགས་པའི་ཕྱིར། ལུགས་འདི་ནི་ཐུན་མོང་མ་ཡིན་པའོ། །ཞེས་མཁས་པ་རྣམས་ཀྱིས་ངེས་པར་བྱའོ། །དེ་ཉིད་ཀྱི་ཕྱིར་སློབ་དཔོན་གྱི་ཐུགས་དགོངས་མི་ཤེས་ཤིང་། དོན་གྱི་དེ་ཁོ་ན་ཉིད་ངེས་པར་ཟིན་པ་མེད་པར་ཡི་གེ་ཙམ་ངེས་པར་འཇིག་པར་གྱུར་པ་རྣམས། འཇིག་རྟེན་ལས་འདས་པའི་ཆོས་འདི་ཡོངས་སུ་སྤངས་པ་དེའི་ཕྱིར། བསྟན་བཅོས་ཀྱི་དོན་གྱི་དེ་ཁོ་ན་ཉིད་ཕྱིན་ཅི་མ་ལོག་པར་བསྟན་པའི་ཕྱིར་དབུ་མའི་བསྟན་བཅོས་ལ་འཇུག་པ་འདི་སྦྱར་བ་ཡིན་ནོ། །ཞེས་གསུངས་སོ། །གཉིས་པ་ནི། སློབ་དཔོན་དབྱིག་གཉེན་སོགས་བསྟན་བཅོས་རྩོམ་པ་པོའི་སྐྱེ་བོ་རྣམས་ཀྱིས་ཆོས་ཅན། ཀླུ་སྒྲུབ་ཀྱི་བློ་མཚོར་འཁྲུངས་པའི་ལུགས་བཟང་པོ་གང་དག་རྒྱང་རིང་དུ་སྤངས་པའི་རྒྱུ་མཚན་ཡོད་དེ། ཀླུ་སྒྲུབ་ཞབས་ཀྱི་བློའི་རྒྱ་མཚོ་ཤིན་ཏུ་རྒྱ་ཆེ་བའི་ཁ་དོག་གིས་འཇིག་པས་སྤངས་པ་ཡིན་པའི་ཕྱིར། འོ་ན་ཟླ་བ་གྲགས་པས་ཀྱང་སྤངས་སམ་ཞེ་ན། ཟླ་བ་གྲགས་པ་ཆོས་ཅན། ཀླ་སྒྲུབ་ཀྱི་བློ་མཚོར་འཁྲུངས་པའི་ལུགས་བཟང་ཀུ་མུཏྟ་ལྟ་བུ་དེ་རྒྱང་རིང་དུ་སྤངས་པ་མ་ཡིན་ཏེ། ཁྱོད་ཀྱིས་ཀླུ་སྒྲུབ་ཀྱི་བློ་མཚོར་འཁྲུངས་པའི་བསྟན་བཅོས་དེའི་ཚིག་ལེའུར་བྱས་པའི་ཀུ་མུཏྟ་ཕྱེ་ཞིང་ཁ་འབུས་པ་ལས་བྱུང་བའི་ཆུས་ད་ལྟ་ཁྱོད་ཀྱི་རེ་བ་རྣམས་སྐོང་བར་བྱེད་པའི་ཕྱིར། དེ་ལྟ་ན། ཀླུ་སྒྲུབ་ཀྱི་བཞེད་གཞུང་འདི་ལས་གཞན་པའི་གཞན་ལུགས་ཀྱི་གཞུང་གི་ཚུལ་ལུགས་རང་བློས་སྦྱར་བ་དེ་དག་ཆོས་ཅན། ཁྱོད་མཐོང་ནས་བདག་ཏུ་བརྗོད་པའི་གཞུང་ལུགས་རྣམས་ལ་བྱ་བ་ལྟར་ཁྱོད་ལ་དགའ་བའི་བློ་གྲོས་དོར་བར་བྱ་སྟེ། ཁྱོད་རྩོམ་པ་པོ་དེ་དག་གིས་སྟོང་པ་ཉིད་ཀྱི་དོན་ཐུགས་སུ་མ་ཆུད་པའི་ཕྱིར། དེ་སྒྲུབ་པ་ནི། བཤད་ཟིན་པ་དེ་ཁོ་ན་ཉིད་ཟབ་མོ་འཇིག་རུང་འདི་ནི། གསན་རྒྱ་ཆེ་ཡང་། དབྱིག་གཉེན་དང་། ཕྱོགས་ཀྱི་གླང་པོ་ལ་སོགས་པ་བསྟན་བཅོས་རྩོམ་པ་པོ་གཞན་གྱི་ཐུགས་སུ་ཆུད་པར་མི་འགྱུར་བའི་རྒྱུ་མཚན་ཡོད་དེ། ཟབ་མོ་འདི་ནི་སྔོན་གོམས་པ་ཉིད་ལས་སྐྱེ་བོ་ཡིས་ངེས་པར་རྟོགས་དགོས་པ་ལས། བསྟན་བཅོས་རྩོམ་པ་པོ་དེ་དག་ལ་དེ་མེད་པའི་ཕྱིར། གཉིས་པ་བརྩམས་པའི་དགེ་བ་བྱང་ཆུབ་ཏུ་བསྔོ་བ་ལ། དངོས་དང་། རྩོམ་པ་པོའི་མཚན་བསྟན་པའོ། །དང་པོ་ནི། དཔལ་ལྡན་ཟླ་བ་གྲགས་པ་བདག་གིས་སློབ་དཔོན་ཀླུ་སྒྲུབ་ལ་ལུགས་བཟང་བསྙད་པ་ལས་བྱུང་བའི་བསོད་ནམས་དེ་ཆོས་ཅན། སྟོན་ཀའི་རྒྱུ་སྐར་གྱི་བདག་པོ་ལྟར་རམ་དེ་དང་ཆོས་མཚུངས་པ་ཡིན་ཏེ། ཁྱོད་ཀྱི་འོད་ཟེར་གྱིས་ཕྱོགས་ཀྱི་མཐར་ཁྱབ་ཅིང་། ཡིད་ཀྱི་ནམ་མཁའ་ཉོན་མོངས་ཀྱིས་སྔོན་པོར་བྱས་པའི་དཀྱིལ་དུ་ཆེས་དཀར་བའི་ཕྱིར་རོ། །འམ་ཞེས་པ་ནི་ཡང་ན་ཆོས་ཅན། ནོར་བུ་དང་འདྲ་བ་ཡིན་ཏེ། སྦྲུལ་གྱི་གདེང་ཀ་མི་སྡུག་པའི་ཁྲོད་ན་གནས་པའི་ཡིད་བཞིན་གྱི་ནོར་བུ་དེ་མཛེས་ཤིང་། འདོད་དགུ་བསྐྲུན་ནུས་པ་བཞིན་དུ། ཁྱོད་ཀྱང་སྦྲུལ་དང་འདྲ་བའི་སེམས་མི་སྡུག་པ་སྣ་ཚོགས་ཀྱི་ཁྲོད་ན་ཆེས་མཛེས་ཤིང་གནས་སྐབས་དང་མཐར་ཐུག་གི་དགོས་འདོད་མ་ལུས་པ་བསྒྲུབ་པར་ནུས་པའི་ཕྱིར། དེ་ལྟར་ན། དེ་ལྟ་བུའི་བསོད་ནམས་དེས་ཆོས་ཅན། འཇིག་རྟེན་མ་ལུས་པས་གནས་སྐབས་དེ་ཁོ་ན་ཉིད་རྟོགས་ནས། མཐར་ཐུག་མྱུར་དུ་བདེ་བར་གཤེགས་པ་ཆོས་ཀྱི་རྒྱལ་པོའི་སར་མྱུར་དུ་བསྒྲོད་པར་ཤོག་ཅིག་སྟེ། ཁྱོད་ཀྱིས་གནས་སྐབས་སྟོན་ཀའི་ཟླ་བ་ལྟར་ཡིད་ཀྱི་མུན་པ་བསལ་བར་བྱས་ཤིང་། མཐར་ཐུག་ཁྱོད་ཡིད་བཞིན་གྱི་ནོར་བུ་དང་འདྲ་བར་ཆོས་ཀྱི་རྒྱལ་མཚན་གྱི་རྩེ་ནས་ལྷུན་གྲུབ་རྒྱུན་མི་ཆད་ཀྱི་ཕྲིན་ལས་ཕུན་སུམ་ཚོགས་པ་སྒྲུབ་པར་ནུས་པའི་ཕྱིར་རོ། །གཉིས་པ་ནི། དབུ་མ་ལ་འཇུག་པ། སློབ་དཔོན་ཀླུ་སྒྲུབ་ཀྱི་ལུགས་ཀྱི་ཟབ་པ་དང་རྒྱ་ཆེ་བའི་ཚུལ་གསལ་བར་བྱེད་པ་འདི་ནི། སློབ་དཔོན་ཟླ་བ་གྲགས་པ། ཐེག་པ་མཆོག་ལ་ཐུགས་གཞོལ་བ། མི་འཕྲོགས་པའི་མཁྱེན་རབ་དང་ཐུགས་རྗེ་མངའ་བ། རི་མོར་བྲིས་པའི་བ་དྲུས་མ་ལས་འོ་མ་བཞོས་པས། གདུལ་བྱ་རྣམས་ཀྱི་བདེན་པར་ཞེན་པ་བཟློག་པར་མཛད་པས་སྦྱར་བར་རྫོགས་སོ། །ཞེས་པའོ། །གཉིས་པ་སྒྱུར་བྱེད་ལོ་པཎ་གྱི་མཚན་སྨོས་པ་ནི། ཁ་ཆེའི་གྲོང་ཁྱེར་དཔེ་མེད་ཀྱི་དཔུང་སྟེ་དབུས་རིན་ཆེན་སྦས་པའི་གཙུག་ལག་ཁང་དུ། ཁ་ཆེའི་རྒྱལ་པོ་འཕགས་པ་ལྷའི་སྐུ་རིང་ལ། རྒྱ་གར་གྱི་མཁན་པོ་ཏི་ལ་ཀ་ཀ་ལ་ཤ་ཞེས་པ། ཐེག་ཆེན་བུམ་པ་དང་། བོད་ཀྱི་ལོ་ཙཱ་བ་པ་ཚབ་ཉི་མ་གྲགས་ཀྱིས་ཁ་ཆེའི་དཔེ་དང་མཐུན་པར་བསྒྱུར། ཕྱིས་ར་ས་ར་མོ་ཆེར། རྒྱ་གར་གྱི་མཁན་པོ་ཀ་ན་ཀ་ཝརྨ་ཞེས་པ་གསེར་གྱི་གོ་ཆ་དང་ལོ་ཙཱ་བ་དེ་ཉིད་ཀྱིས་ཉི་འོག་ཤར་ཕྱོགས་པའི་དཔེ་དང་གཏུགས་ཤིང་ལེགས་པར་བཅོས་ནས་འཆད་ཉན་གྱིས་གཏན་ལ་ཕབ་པའོ། །ཆོས་ཀྱི་ཆུ་བོ་སྟོང་ཕྲག་འབེབས་བྱེད་ཅིང་། །བགྲང་ཡས་གཞུང་ལུགས་བྱེ་བའི་འབབ་ངོགས་མཆོག །གང་བློའི་རྒྱ་མཚོ་ཆེས་ཆེར་སྤེལ་མཛད་པ། །དཔལ་ལྡན་ཟླ་བའི་ལེགས་བཤད་དེང་འདིར་བསྙད། །གཞུང་དོན་ལོག་པར་འཆད་གང་སུན་འབྱིན་པའི། །སྤྱི་དོན་རིགས་པ་མཐའ་ཆོད་ལུང་དང་འབྲེལ། །བརྗོད་ན་ཀུན་རྫོགས་སྔ་ཕྱིའི་འབྲེལ་ཆགས་པའི། །བསྡུས་དོན་ཚོམ་གང་འབྲེལ་ཞིང་རབ་ཏུ་འདྲིལ། །ཚིག་དོན་རྣོ་གསལ་ངག་ཏུ་བརྗོད་བདེ་བའི། །ངེས་དོན་ཟབ་མོ་གནད་ཀྱི་ཊཱི་ཀ་འདི། །ཟླ་བར་གྲགས་པ་ཉིད་ཀྱི་འགྲེལ་ཇི་བཞིན། །ཉི་མར་གྲགས་པས་གཏན་ལ་ཕབ་གྱུར་པ། །ཞང་ཐང་སོགས་ལས་བརྒྱུད་པའི་སྲོལ་གང་དེ། །འཛིན་མཛད་ཆོས་ཀྱི་རྒྱལ་པོ་རོང་སྟོན་རྗེའི། །གསུང་གི་བདུད་རྩིར་གྱུར་པའི་ཆ་ཙམ་མོ། །གཞན་དང་མི་མཐུན་གཙོ་བོར་བྱེད་པ་ཡིས། །རང་བཟོ་བྱེད་པོའི་རྗེས་སུ་འབྲང་མིན་པར། །གཟུ་བོའི་བློ་ཡིས་དྲང་པོར་འཆད་བྱེད་པ། །ཤཱཀྱ་མཆོག་ལྡན་དྲི་མེད་ལེགས་པའི་བློ། །ཀྱེ་མ་འདི་ན་ལ་ལ་སྔོན་གྱི་ལེགས་བྱས་བགོ་སྐལ་ཕམ་པའི་སྟོབས་ཀྱིས་ནོངས་པས་བསོད་ནམས་ལུས་སྟོབས་རབ་ཞན་རྣམ་དཔྱོད་གོམ་སྟབས་དྲང་པོར་འགོད་པའི་ནུས་པ་དང་བྲལ་མང་དུ་ཐོས་པའི་མིག་ཉམས་གཞན་ཟེར་གྱ་གྱུའི་ཚིག་ཙམ་ཁོ་ནའི་རྗེས་སུ་འབྲང་དགོས་འགའ། །རྒྱལ་བའི་བཀའ་དང་ཚད་ལྡན་མཁས་པའི་གཞུང་བཞིན་འཁྲིད་པའི་མིག་བུ་དང་བྲལ་རང་བཟོའི་ཚང་ཚིང་སྟུག་པོའི་ཁྲོད་དུ་རིངས་པར་འཁྲུངས་པའི་རང་འདོད་གླེགས་བམ་རིང་པོའི་འཁར་བ་འཁྱོག་པོ་ལ་བརྟེན་ཐེ་ཚོམ་ཅན་གྱི་ལམ་དུ་གོམ་པ་གྱ་ཚོམས་འདོར་བ་འཛེམ་མེད་པ། །མི་ཤེས་རྩུབ་མོའི་མྱ་ངམ་ཐང་ལ་རིང་འཁྱམས་ཉེས་བཤད་མཁན་གྱི་སྦྱིན་གཏོང་ཁང་པར་ཞུགས་པས་ཟང་ཟིང་བགོ་སྐལ་ཅུང་ཟད་ལག་ཏུ་ཐོབ་ནས་འཇམ་པོར་སྨྲ་བའི་སྨྱོ་ཆུ་དྲག་པོས་རབ་ཏུ་མྱོས་པའི་གཞན་དབང་ཅན་དེ་ལམ་ལ་གདེང་ཐོབ་མེད་པར་ངལ་བ་ལས། །གྲུབ་མཐའི་ཟོལ་ཅན་རྫུན་ཚིག་རེ་རེའི་རྒྱབ་ཏུ་གཞུང་མང་ལོག་པར་འཆད་པའི་རྗེས་འཇུག་རྒྱ་ཡི་དྲྭ་བས་རིང་ནས་བསྐོར་བའི་ངན་རྟོག་ཉག་ཉོག་ཕྲེང་བ་མང་པོ་སྟར་ལ་བརྒྱུས་ནས་ངེས་པའི་ཚིག་གི་རྩིག་པ་སྟུག་པོ་བསྒྲིབས་པའི་ངལ་སྟེགས་དག་ནི་མང་པོ་ཐོབ་པ་ན། །ཨེ་མ་འདི་འདྲའི་དགེ་བའི་བཤེས་དང་འདི་ལས་ལྷག་པའི་ཆོས་ཚུལ་ཡོད་རེ་རྐན་ཞེས་ཡང་ཡང་མནའ་འདོར་བརྒྱ་ཕྲག་བློན་པོའི་དབུས་སུ་མགོ་འཕང་གཏད་དེ་ཆེ་བའི་ཆེ་རྣམས་དམོད་པའི་བཟླས་བརྗོད་ལ་བརྩོན་པ། །འདི་འདྲའི་རིང་ལུགས་ལྟོ་ཕྱེ་ནག་པོའི་གཟུགས་ཀྱིས་ཁ་བའི་རིང་ལྗོངས་ཁྱབ་ཅིང་འཁྱོག་པོའི་འགྲོས་ཀྱིས་གཞུང་ཆེན་མང་པོའི་ནམ་མཁའ་མ་སྒྲོད་རང་བཟོར་སྨྲ་བའི་སེང་གེའི་མགོ་ཅན་ལྟག་ཆོད་མགྲིན་པ་ཆེར་བཏེག་པས། །ཐལ་རང་ཉི་ཟླའི་འགྲོས་གཉིས་ཧྲིལ་པོར་ཟོས་ན་ཟབ་མོའི་གཞུང་ཆེན་ཀུན་ཀྱང་མོག་པོར་བྱས་པའི་ནག་པོའི་མདངས་ཀྱིས་ས་ཆེན་འདི་ཁྱབ་རྟག་ཏུ་རློམ་པའི་འོད་ཀྱིས་ཁེངས་པའི་རྒྱུ་སྐར་ཚོགས་རྣམས་རྣམ་པར་བཀྲ། །འདི་དག་རྣམས་ཀྱི་རང་མཚང་སྟོན་བྱེད་རིགས་པའི་རྩེ་བརྒྱ་གདེངས་པའི་ཚངས་པའི་འཁོར་ལོ་འདི་ཡིས་ལྟོས་འགྲོ་ནག་པོའི་མགྲིན་པ་དྲལ་ནས་ཐལ་རང་ཉི་ཟླའི་འགྲོས་ཀྱིས་ཐུབ་བསྟན་གླིང་བཞི་རྟག་པར་གསལ་གྱུར་ཅིག །སྔོན་རབས་གཞན་གྱིས་མ་རྙེད་ལེགས་བཤད་འགའ། །ཁོ་བོས་རྙེད་ཅེས་ཚུལ་འདིར་ཞུགས་པ་མིན། །རྒན་རབས་མཁས་པའི་གསུང་གང་སོར་བཞག་ནས། །ཕྱི་རབས་གཞན་གྱི་རང་བཟོ་བསལ་ཕྱིར་སྦྱར། །དེ་སྐད་སྦྱར་འདི་ཤེས་ཤིང་ཞུས་བྱས་ནས། །འདི་འདྲ་ཁོ་བོའི་ལེགས་བཤད་ཡིན་ནོ་ཞེས། །ལུགས་འདི་མ་མཐོང་སྐད་དུ་བྱེད་པ་ཡི། །གཡོན་ཅན་དེ་ལ་ཆོས་འདིས་དགེ་མི་འགྱུར། །ཚུལ་འདི་དྲང་པོའི་བློ་ཡིས་དཔྱད་པ་ན། །གུས་པའི་ཐལ་མོ་ཅི་ཡང་སྦྱོར་བྱེད་ཅིང་། །གཟུ་བོའི་མགྲིན་པ་དུད་པར་གུག་བྱེད་དེ། །དེ་རིང་ཉིད་ནས་ཟླ་བའི་སྲས་གྱུར་ཅིག །དེ་སྐད་བརྗོད་ལ་ཉེས་པ་ཅི་མཆིས་ཀྱང་། །འགྱོད་པས་འཆགས་སོ་དགེ་བ་གང་ཡོད་དེ། །ཀླུ་སྒྲུབ་གཞུང་ལུགས་རྒྱ་མཚོ་སྤེལ་བ་ཡི། །དཔལ་ལྡན་ཟླ་བའི་ཞབས་དང་མཚུངས་པར་ཤོག །ཀླུ་སྒྲུབ་སློབ་མར་བཅས་པའི་གཞུང་མང་གིས། །བདག་བློའི་གཏིང་མཐའ་ཡངས་པར་གནས་བྱས་ནས། །དེ་ལས་བྱུང་བའི་ལེགས་བཤད་སྒྲོས་མང་གིས། །བློ་གསལ་མང་པོའི་རེ་བ་སྐོང་བར་ཤོག །ཅེས་པ་འདི་ནི་ཡུལ་བྱང་ཕྱོགས་ཀྱི་རྒྱུད་དུ་བྱུང་བའི་ཐོས་པ་འཛིན་པ་ཟབ་མོའི་དོན་ལ་མངོན་པར་གཞོལ་བའི་བློ་ཅན་དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། ཐམས་ཅད་མཁྱེན་པ་རོང་སྟོན་ཆོས་རྗེའི་གསུང་གི་བདུད་རྩི་སོར་བཞག་ནས། གངས་ཅན་གྱི་མཁས་པ་ཡོངས་ཀྱི་བསྟི་གནས་དཔལ་གསང་ཕུ་ནེའུ་ཐོག་གི་གཙུག་ལག་ཁང་དུ་ཀུན་འཛིན་ཞེས་པ་ས་ཕོ་བྱི་བའི་ལོ་པཎ་ཆེན་རིན་པོ་ཆེ་དགུང་ལོ་ཞེ་གཅིག་ས་གས་ཉ་བའི་ཉིན། ཡོངས་སུ་རྫོགས་པར་སྦྱར་བ་ཡིན་ནོ། །འདིས་བསྟན་པ་དང་སེམས་ཅན་ཐམས་ཅད་ལ་ཕན་པ་རྒྱ་ཆེན་འབྱུང་བར་གྱུར་ཅིག། །།མངྒ་ལཾ་བྷ་ཝནྟུ།།